2017. gada 21. februārī Noteikumi Nr. 97

Rīgā (prot. Nr. 9  22. §)

**Grozījumi Ministru kabineta 2004. gada 30. novembra noteikumos Nr. 991 "Klasiskā cūku mēra likvidēšanas un draudu novēršanas kārtība"**

Izdoti saskaņā ar

Veterinārmedicīnas likuma

26. panta pirmo daļu un

27. panta trešo daļu

Izdarīt Ministru kabineta 2004. gada 30. novembra noteikumos Nr. 991 "Klasiskā cūku mēra likvidēšanas un draudu novēršanas kārtība" (Latvijas Vēstnesis, 2004, 192. nr.; 2007, 80. nr.; 2009, 157. nr.; 2010, 25. nr.; 2013, 158. nr.) šādus grozījumus:

1. Papildināt noteikumus ar XV un XVI nodaļu šādā redakcijā:

"**XV. Cūku, cūku izcelsmes pārtikas produktu un cūku spermas, olšūnu un embriju pārvietošanas kārtība pēc cūku mēra uzliesmojuma**

 95. Aizliegts pārvietot cūkas no šo noteikumu 3. pielikumā minētajām Latvijas administratīvajām teritorijām uz citām Latvijas administratīvajām teritorijām un citām Eiropas Savienības dalībvalstīm.

 96. No šo noteikumu 95. punktā minētā aizlieguma atļauts atkāpties un cūkas no šo noteikumu 3. pielikumā minētajām Latvijas administratīvajām teritorijām atļauts pārvietot uz citām Latvijas administratīvajām teritorijām, ja ir saņemta dienesta atļauja pēc epizootiskās situācijas izvērtējuma, kas pamatots ar epizootoloģisko pētījumu rezultātiem, kuri visās šo noteikumu 3. pielikumā minētajās Latvijas administratīvajās teritorijās liecina par to, ka cūku mēra izplatība uz citām teritorijām un cūku novietnēm vairs nenotiek, un:

 96.1. cūkas pārvieto tieši uz kautuvi tūlītējai nokaušanai vai tās tiek turētas novietnē:

 96.1.1. kurā pēdējo 12 mēnešu laikā nav konstatēts cūku mēris un kura atrodas ārpus aizsardzības vai uzraudzības zonas;

 96.1.2. kurā vai kuras atsevišķā nodalījumā cūkas pirms izvešanas ir uzturējušās vismaz 90 dienas vai atradušās kopš dzimšanas un kurā vismaz 30 dienas līdz dzīvnieku nosūtīšanai uz kautuvi nav ievesta neviena cūka. Novietnē atsevišķu nodalījumu atļauts izveidot, ja ir saņemts dienesta amatpersonas apliecinājums par to, ka atsevišķā nodalījuma struktūra, lielums un attālums no citiem atsevišķiem nodalījumiem, kā arī tajos veicamās darbības ļauj dzīvniekus turēt, kopt un barot pilnīgi nošķirti, tā novēršot cūku mēra vīrusu pārnešanu no nodalījuma uz nodalījumu;

 96.2. novietnē ir ieviesti biodrošības pasākumi saskaņā ar normatīvajiem aktiem par biodrošības pasākumu kopumu dzīvnieku turēšanas vietām;

 96.3. dienests ne retāk kā divas reizes gadā novietnē veicis vienu no šādām pārbaudēm:

 96.3.1. dzīvnieku klīnisko un laboratorisko izmeklēšanu, ievērojot slimību diagnostikas rokasgrāmatā noteikto procedūru, kā arī pārbaudi attiecībā uz šo noteikumu 63.2.,63.4., 63.5., 63.6. un 63.7. apakšpunktā minēto prasību izpildi;

 96.3.2. dzīvnieku klīnisko un laboratorisko izmeklēšanu, ievērojot slimību diagnostikas rokasgrāmatā noteikto procedūru un vismaz reizi četros mēnešos 40 kilometru rādiusā ap novietni veicot mežacūku uzraudzību, kā arī pārliecinoties, vai visu nokaušanai paredzēto cūku laboratorisko izmeklējumu rezultāti attiecībā uz cūku mēri ir negatīvi;

 96.4. novietne ir iekļauta cūku mēra uzraudzības programmā, un uzraudzības laikā dienests no cūkām, kas nosūtāmas uz kautuvi, paņem paraugus un nosūta tos laboratoriskiem izmeklējumiem, ievērojot vienu no šādiem nosacījumiem:

 96.4.1. ne agrāk kā trīs mēnešus pirms cūku nosūtīšanas uz kautuvi, dzīvniekus uz kautuvi atļaujot nosūtīt tad, ja laboratoriskajos izmeklējumos attiecībā uz cūku mēri iegūti negatīvi rezultāti;

 96.4.2. ne agrāk kā gadu pirms cūku nosūtīšanas uz kautuvi. Pilnvarots veterinārārsts tieši pirms cūku nosūtīšanas uz kautuvi dzīvniekus klīniski izmeklē, pārbaudot, vai nav konstatējamas cūku mēra klīniskās pazīmes. Cūkas atļauts nosūtīt nokaušanai, ja klīniskās un laboratoriskās izmeklēšanas laikā attiecībā uz cūku mēri iegūti negatīvi rezultāti.

 97. No šo noteikumu 95. punktā minētā aizlieguma atļauts atkāpties un cūkas no šo noteikumu 3. pielikumā minētajām Latvijas administratīvajām teritorijām atļauts nosūtīt uz citām Eiropas Savienības dalībvalstīm, ja visā šo noteikumu 3. pielikumā minētajā Latvijas administratīvajā teritorijā ir labvēlīga epizootoloģiskā situācija saistībā ar cūku mēri atbilstoši šo noteikumu 96. punkta ievaddaļai, kā arī ir izsniegta dienesta atļauja cūku pārvietošanai un:

 97.1. cūkas ir turētas novietnē, kurā pēdējo 12 mēnešu laikā nav konstatēts cūku mēris un kura atrodas ārpus aizsardzības un uzraudzības zonas;

 97.2. pirms izvešanas cūkas attiecīgajā novietnē ir uzturējušās vismaz 90 dienas vai atradušās kopš dzimšanas un vismaz 30 dienas līdz nosūtīšanai uz citu Eiropas Savienības dalībvalsti šajā novietnē nav ievesta neviena cūka;

 97.3. novietnē ir ieviesti biodrošības pasākumi saskaņā ar normatīvajiem aktiem par biodrošības pasākumu kopumu dzīvnieku turēšanas vietām;

 97.4. dienests ne retāk kā reizi četros mēnešos novietnē ir veicis pārbaudi:

 97.4.1. atbilstoši slimību diagnostikas rokasgrāmatā noteiktajai procedūrai;

 97.4.2. attiecībā uz šo noteikumu 63.2.,63.4., 63.5., 63.6. un 63.7. apakš­punktā minēto prasību izpildi, kā arī veicis cūku klīnisko izmeklēšanu;

 97.5. novietne ir iekļauta cūku mēra uzraudzības programmā, un mēneša laikā pirms cūku pārvietošanas dzīvniekiem ir paņemti paraugi, kas saskaņā ar slimību diagnostikas rokasgrāmatā noteikto procedūru laboratoriski izmeklēti un iegūti negatīvi rezultāti.

 98. Nosūtot šo noteikumu 97. punktā minēto cūku kravu uz citu Eiropas Savienības dalībvalsti, dienesta inspektora izsniedzamajā veterinārajā (veselības) sertifikātā izdara šādu ierakstu – "Cūkas atbilst Komisijas 2013. gada 13. decembra Īstenošanas lēmuma 2013/764/ES par dzīvnieku veselības kontroles pasākumiem saistībā ar klasisko cūku mēri dažās dalībvalstīs 2. a pantā noteiktajām prasībām".

 99. Cūkgaļu, produktus un izstrādājumus, kas iegūti no cūkām, kuru izcelsmes novietne atrodas šo noteikumu 3. pielikumā minētajās Latvijas administratīvajās teritorijās, atļauts nosūtīt uz citu Eiropas Savienības dalībvalsti, ja tie atbilst šādiem nosacījumiem:

 99.1. cūkas ir turētas novietnē:

 99.1.1. kurā pēdējo 12 mēnešu laikā nav konstatēts cūku mēris un kura atrodas ārpus aizsardzības un uzraudzības zonas;

 99.1.2. kurā vai kuras atsevišķā nodalījumā cūkas pirms izvešanas ir uzturējušās vismaz 90 dienas vai atradušās kopš dzimšanas un kurā vismaz 30 dienas līdz dzīvnieku nosūtīšanai uz kautuvi nav ievesta neviena cūka. Novietnē atsevišķu nodalījumu atļauts izveidot, ja ir saņemts dienesta amatpersonas apliecinājums par to, ka atsevišķā nodalījuma struktūra, lielums un attālums no citiem atsevišķiem nodalījumiem, kā arī tajos veicamās darbības ļauj dzīvniekus turēt, kopt un barot pilnīgi nošķirti, tā novēršot cūku mēra vīrusu pārnešanu no nodalījuma uz nodalījumu;

 99.2. novietnē ir ieviesti biodrošības pasākumi saskaņā ar normatīvajiem aktiem par biodrošības pasākumu kopumu dzīvnieku turēšanas vietām;

 99.3. dienests ne retāk kā divas reizes gadā ir veicis vienu no šādām pārbaudēm:

 99.3.1. dzīvnieku klīnisko un laboratorisko izmeklēšanu, ievērojot slimību diagnostikas rokasgrāmatā noteikto procedūru, kā arī pārbaudi attiecībā uz šo noteikumu 63.2.,63.4., 63.5., 63.6. un 63.7. apakšpunktā minēto prasību izpildi;

 99.3.2. dzīvnieku klīnisko un laboratorisko izmeklēšanu, ievērojot slimību diagnostikas rokasgrāmatā noteikto procedūru un vismaz reizi četros mēnešos 40 kilometru rādiusā ap novietni veicot mežacūku uzraudzību, kā arī pārliecinoties, vai visu nokaušanai paredzēto cūku laboratorisko izmeklējumu rezultāti attiecībā uz cūku mēri ir negatīvi;

 99.4. novietne ir iekļauta cūku mēra uzraudzības programmā un uzraudzības laikā dienests no cūkām, kas nosūtāmas uz kautuvi, paņem paraugus un nosūta tos laboratoriskiem izmeklējumiem, ievērojot vienu no šādiem nosacījumiem:

 99.4.1. ne agrāk kā trīs mēnešus pirms dzīvnieku nosūtīšanas uz kautuvi, cūkas atļaujot nosūtīt uz kautuvi, ja laboratoriskajos izmeklējumos attiecībā uz cūku mēri ir iegūti negatīvi rezultāti;

 99.4.2. ne agrāk kā gadu pirms cūku nosūtīšanas uz kautuvi. Pilnvarots veterinārārsts tieši pirms cūku nosūtīšanas uz kautuvi dzīvniekus klīniski izmeklē, pārbaudot, vai nav konstatējamas cūku mēra klīniskās pazīmes. Cūkas atļauts nosūtīt nokaušanai, ja klīniskās un laboratoriskās izmeklēšanas laikā attiecībā uz cūku mēri iegūti negatīvi rezultāti.

 100. Sagatavojot kravu ar šo noteikumu 99. punktā minēto cūkgaļu, produktiem un izstrādājumiem, kas iegūti no cūkām, kuru izcelsmes novietne atrodas šo noteikumu 3. pielikumā minētajās Latvijas administratīvajās teritorijās, dienesta inspektors aizpilda veterināro (veselības) sertifikātu, kā noteikts Komisijas 2004. gada 30. marta Regulā (EK) Nr. 599/2004 par vienota parauga sertifikāta un inspekcijas ziņojuma ieviešanu Kopienas iekšējā tirdzniecībā ar dzīvniekiem un dzīvnieku izcelsmes produktiem (turpmāk – Regula Nr. 599/2004), un sertifikāta otrajā daļā izdara šādu ierakstu – "Produkti atbilst Komisijas 2013. gada 13. decembra Īstenošanas lēmuma 2013/764/ES par dzīvnieku veselības kontroles pasākumiem saistībā ar klasisko cūku mēri dažās dalībvalstīs prasībām".

 101. Cūkgaļas produktus atļauts nosūtīt uz citām Eiropas Savienības dalībvalstīm, ja tie ir iegūti no cūkām, kuru izcelsmes novietne atrodas šo noteikumu 3. pielikumā minētajās Latvijas administratīvajās teritorijās, un:

 101.1. tie ir ražoti un pārstrādāti saskaņā ar normatīvajiem aktiem par kārtību, kādā izsniedz dzīvnieku un dzīvnieku izcelsmes produktu veterināros (veselības) sertifikātus, un vispārīgajām veterinārajām prasībām, kas noteiktas dzīvnieku izcelsmes pārtikas produktu apritei;

 101.2. tie ir iegūti uzņēmumā, kas iekļauts to uzņēmumu sarakstā, kurus dienests ir novērtējis un atzinis un kuriem piešķīris atļauju izvest produkciju uz citām Eiropas Savienības dalībvalstīm;

 101.3. saskaņā ar šo noteikumu 102. punktu tie ir marķēti ar rombveida identifikācijas marķējumu;

 101.4. cūkgaļas produktu kravai ir izsniegts veterinārais (veselības) sertifikāts atbilstoši Regulas Nr. 599/2004 prasībām ar šādu ierakstu tā otrajā daļā – "Produkti atbilst Komisijas 2013. gada 13. decembra Īstenošanas lēmuma 2013/764/ES par dzīvnieku veselības kontroles pasākumiem saistībā ar klasisko cūku mēri dažās dalībvalstīs prasībām".

 102. Cūkgaļu, tās produktus un izstrādājumus marķē ar rombveida veselības (identifikācijas) marķējumu. Informāciju veselības (identifikācijas) marķējumā izvieto šādi:

 102.1. augšdaļā – valsts nosaukumu vai tā saīsinājumu;

 102.2. lejasdaļā – pārtikas uzņēmuma atzīšanas numuru.

 103. No Latvijas uz citām Eiropas Savienības dalībvalstīm aizliegts pārvietot:

 103.1. cūku spermu, ja vien tā nav iegūta no cūkām, kuras turētas apstiprinātā spermas savākšanas centrā saskaņā ar normatīvajiem aktiem par veterinārajām prasībām cūku sugas dzīvnieku spermas tirdzniecībai citās Eiropas Savienības dalībvalstīs un ievešanai no trešajām valstīm, kā arī mājas cūku spermas sagatavošanas centra reģistrācijas kārtību, un spermas savākšanas centrs neatrodas ārpus šo noteikumu 3. pielikumā minētajām Latvijas administratīvajām teritorijām;

 103.2. cūku olšūnas un embrijus, ja vien tie nav iegūti no cūkām, kuras turētas novietnē ārpus šo noteikumu 3. pielikumā minētajām Latvijas administratīvajām teritorijām.

 104. Transportlīdzekļa vadītājs ir atbildīgs par to, lai transportlīdzeklis, kurā pārvadā cūkas no šo noteikumu 3. pielikumā minētajā Latvijas administratīvajā teritorijā esošas novietnes, pirms dzīvnieku pārvadāšanas un pēc tās tiktu mazgāts un dezinficēts. Transportlīdzekli atbilstoši šo noteikumu XI nodaļai mazgā un dezinficē tieši pirms dzīvnieku iekraušanas un uzreiz pēc tās.

 105. Latvijā nav atļauts ievest cūkas, svaigu cūkgaļu, kā arī produktus un izstrādājumus, kas iegūti no cūkām, kuru izcelsmes novietne atrodas šo noteikumu 4. pielikumā minētajās Eiropas Savienības dalībvalstu administratīvajās teritorijās.

 106. No šo noteikumu 105. punktā minētā aizlieguma atļauts atkāpties un Latvijā atļauts ievest cūkas no šo noteikumu 4. pielikumā minētajām Eiropas Savienības dalībvalstu administratīvajām teritorijām, ja tās atbilst šo noteikumu 97. un 98. punktā minētajām prasībām.

 107. No šo noteikumu 105. punktā minētā aizlieguma atļauts atkāpties un Latvijā atļauts ievest svaigu cūkgaļu, kā arī produktus un izstrādājumus, kas iegūti no cūkām, kuru izcelsmes novietne atrodas šo noteikumu 4. pielikumā minētajās Eiropas Savienības dalībvalstu administratīvajās teritorijās, ja svaiga cūkgaļa, tās produkti un izstrādājumi atbilst šo noteikumu 99., 100. vai 101. punktā minētajām prasībām.

**XVI. Noslēguma jautājums**

 108. Šo noteikumu XV nodaļa ir spēkā līdz 2019. gada 31. decembrim."

 2. Papildināt noteikumus ar 3. un 4. pielikumu šādā redakcijā:

"3. pielikums

Ministru kabineta

2004. gada 30. novembra

noteikumiem Nr. 991

**Latvijas administratīvās teritorijas, no kurām aizliegts pārvietot cūkas, cūku izcelsmes pārtikas produktus un cūku spermu, olšūnas un embrijus**

|  |  |
| --- | --- |
| Nr. p. k. | Latvijas administratīvā teritorija |
| 1. | Alūksnes novada Pededzes un Liepnas pagasts |
| 2. | Rēzeknes novada Pušas, Mākoņkalna un Kaunatas pagasts |
| 3. | Daugavpils novada Dubnas, Višķu, Ambeļu, Biķernieku, Maļinovas, Naujenes, Tabores, Vecsalienas, Salienas, Skrudalienas, Demenes un Laucesas pagasts |
| 4. | Balvu novada Vīksnas, Kubuļu, Balvu, Bērzkalnes, Lazdulejas, Briežuciema, Vectilžas, Tilžas, Krišjāņu un Bērzpils pagasts |
| 5. | Rugāju novada Rugāju un Lazdukalna pagasts |
| 6. | Viļakas novada Žīguru, Vecumu, Kupravas, Susāju, Medņevas un Šķilbēnu pagasts |
| 7. | Baltinavas novada Baltinavas pagasts |
| 8. | Kārsavas novada Salnavas, Malnavas, Goliševas, Mērdzenes un Mežvidu pagasts |
| 9. | Ciblas novada Pušmucovas, Līdumnieku, Ciblas, Zvirgzdenes un Blontu pagasts |
| 10. | Ludzas novada Ņukšu, Briģu, Isnaudas, Nirzas, Pildas, Rundēnu un Istras pagasts |
| 11. | Zilupes novada Zaļesjes, Lauderu un Pasienes pagasts |
| 12. | Dagdas novada Andzeļu, Ezernieku, Šķaunes, Svariņu, Bērziņu, Ķepovas, Asūnes, Dagdas, Konstantinovas un Andrupenes pagasts |
| 13. | Aglonas novada Kastuļinas, Grāveru, Šķeltovas un Aglonas pagasts |
| 14. | Krāslavas novada Aulejas, Kombuļu, Skaistas, Robežnieku, Indras, Piedrujas, Kalniešu, Krāslavas, Kaplavas, Ūdrīšu un Izvaltas pagasts |

4. pielikums

Ministru kabineta

2004. gada 30. novembra

noteikumiem Nr. 991

**Eiropas Savienības dalībvalstu administratīvās teritorijas,**

**no kurām Latvijā nav atļauts ievest cūkas un cūku izcelsmes pārtikas produktus, iegūtus no cūkām, kuru izcelsmes novietne atrodas šajās administratīvajās teritorijās**

|  |  |
| --- | --- |
| Nr.p. k. | Eiropas Savienības dalībvalstu administratīvās teritorijas |
| 1. | Bulgārija – visa teritorija |
| 2. | Horvātija – Karlovacas, Sisačko-Moslavačkas, Slavonski Brodas**-**Posavinas un Vukovaro**-**Srijemas apgabalu teritorijas  |
| 3. | Rumānija – visa teritorija" |

Ministru prezidents Māris Kučinskis

Zemkopības ministrs Jānis Dūklavs